Tiener vas ná skok-video          ‘n Skermskoot uit die video. WAARSKUWING: Die video onderaan die berig is gewelddadig van aard en mag sensitiewe lesers en kinders ontstel. ŉ 19-jarige verdagte is in hegtenis geneem in verband met ŉ video wat vandeesweek op sosiale media aan die lig gekom het waarin ŉ skoolseun ŉ meisie aanrand. Kol. Thembeka Mbhele, woordvoerder van die polisie in KwaZulu-Natal, het Saterdag bevestig dat streng optrede geneem gaan word nadat die beweerde aanranding by ŉ skool in Inanda, noord van Durban, plaasgevind het. Maroela Media het Donderdag berig die gewelddadige video wat op sosiale media versprei word, word met “afgryse en skok” ontvang. In die video kan ŉ mens sien die voorval is op ŉ skoolterrein afgeneem en wys hoe ŉ skoolseun ŉ skoolmeisie gewelddadig aanrand. Die polisie kon sedertdien vasstel dat die slagoffer ŉ 16-jarige meisie is en dat die voorval in November verlede jaar by die Siyathuthuka Secondary School plaasgevind het. Die seun was toe ŉ medeleerling gewees. Die motief vir die aanranding is nog nie bekend nie. “Dit is baie ontstellend om te sien hoe ŉ jong vrou op so ŉ manier deur ŉ medeleerling aangerand word in ŉ plek waar sy veilig moes wees,” het genl.maj. Bheki Langa, die provinsie se waarnemende polisiekommissaris, gesê. Die verdagte moet binnekort in die hof verskyn op aanklag van aanranding met doel om ernstig te beseer.